ഓംചേരി എന്.എന് പിള്ളയ്ക്ക് കേന്ദ്ര സാഹിത്യ അക്കാദമി പുരസ്ക്കാരം ന്യൂഡല്ഹി: പ്രൊഫ. ഓംചേരി എന്.എന് പിള്ളയ്ക്ക് കേന്ദ്ര സാഹിത്യ അക്കാദമി പുരസ്ക്കാരം. 2020ലെ പുരസ്കാരത്തിനാണ് ഓംചേരി അര്ഹനായത്. ആകസ്മികം എന്ന പേരിലുള്ള ഓര്മക്കുറിപ്പുകളുടെ സമാഹാരത്തിനാണ് പുരസ്കാരം ലഭിച്ചിരിക്കുന്നത്. ഒരു ലക്ഷം രൂപയും മംഗളപത്രവും ഫലകവും അടങ്ങുന്നതാണ് അക്കാദമി പുരസ്കാരം. പ്രശസ്തനായ മലയാള നാടകകൃത്ത് കൂടിയാണ് ഓംചേരി എന്.എന് പിള്ള. 1975ല് നാടകത്തിനുള്ള കേരള സാഹിത്യ അക്കാദമി പുരസ്കാരം നേടിയിട്ടുണ്ട്. 2010ല് സമഗ്ര സംഭാവനയ്ക്കുള്ള കേരള സാഹിത്യ അക്കാദമി പുരസ്കാരവും ലഭിച്ചു. 1924 ല് വൈക്കത്താണ് ജനനം. തിരുവനന്തപുരം യൂനിവേഴ്സിറ്റി കോളേജില് പഠനം പൂര്ത്തിയാക്കി. 1951ല് ഡല്ഹി ആകാശവാണിയില് മലയാളം വാര്ത്താ വിഭാഗത്തില് ജീവനക്കാരനായി ചേര്ന്നു. പിന്നീട് പ്രസിദ്ധീകരണ വിഭാഗം എഡിറ്റര്, പ്രചാരണ വിഭാഗം ഉദ്യോഗസ്ഥന് എന്നീ ചുമതലകള് വഹിച്ചു. അമേരിക്കയിലെ പെന്സില്വാനിയ യൂനിവേഴ്സിറ്റി, മെക്സിക്കന് സ്റ്റേറ്റ് യൂനിവേഴ്സിറ്റി, വാട്ടന് സ്കൂള് എന്നിവിടങ്ങളില് മാസ് കമ്മ്യൂണിക്കേഷന്സ് വിഭാഗത്തില് ഉന്നത പഠനം നടത്തി. ഇന്ത്യന് ഇന്സ്റ്റിറ്റ്യൂട്ട് ഓഫ് മാസ് കമ്മ്യൂണിക്കേഷന്സില് അധ്യാപകനായിരുന്നു. നോവലുകളായ തേവരുടെ ആന, കള്ളന് കയറിയ വീട്, ദൈവം വീണ്ടും തെറ്റിദ്ധരിക്കപ്പെടുന്നു, നാടകങ്ങളായ പ്രളയം, ഈ വെളിച്ചം നിങ്ങളുടേതാകുന്നു, ചെരിപ്പ് കടിക്കില്ല എന്നിവയാണ് മറ്റു പ്രധാന കൃതികള്.